Document ID: 32005D0576

NEUVOSTON PÄÄTÖS,
tehty 18 päivänä heinäkuuta 2005,
Euroopan yhteisöjen ja niiden jäsenvaltioiden sekä Romanian assosiaatiosta tehdyn Eurooppa-sopimuksen pöytäkirjassa nro 2 olevan 9 artiklan 4 kohdan määräyksissä tarkoitetun ajanjakson pidentämistä koskevan lisäpöytäkirjan 3 artiklassa määrättyjen edellytysten täyttymisestä
(2005/576/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 87 artiklan 3 kohdan e alakohdan,
ottaa huomioon Euroopan yhteisöjen ja niiden jäsenvaltioiden sekä Romanian assosiaatiosta tehdyn Eurooppa-sopimuksen pöytäkirjassa nro 2 olevan 9 artiklan 4 kohdassa tarkoitetun ajanjakson pidentämistä koskevan lisäpöytäkirjan allekirjoittamisesta ja väliaikaisesta soveltamisesta 29 päivänä heinäkuuta 2002 tehdyn neuvoston päätöksen,
ottaa huomioon Euroopan yhteisöjen ja niiden jäsenvaltioiden sekä Romanian assosiaatiosta tehdyn Eurooppa-sopimuksen pöytäkirjassa nro 2 olevan 9 artiklan 4 kohdassa tarkoitetun ajanjakson pidentämistä koskevan lisäpöytäkirjan ja erityisesti sen 3 artiklan,
ottaa huomioon komission ehdotuksen,
sekä katsoo seuraavaa:
(1)
Euroopan yhteisöjen ja niiden jäsenvaltioiden sekä Romanian assosiaatiosta tehty Eurooppa-sopimus (1), jäljempänä ’Eurooppa-sopimus’, tuli voimaan 1 päivänä helmikuuta 1995.
(2)
Eurooppa-sopimuksen pöytäkirjassa nro 2 olevan 9 artiklan 4 kohdassa määrätään, että Romania voi sopimuksen voimaantuloa seuraavien viiden ensimmäisen vuoden aikana ja poiketen siitä, mitä 1 kohdan 3 alakohdassa määrätään, myöntää poikkeuksellisesti terästuotteille rakenneuudistukseen tarkoitettua valtiontukea, jos yritykset saadaan kannattaviksi kyseisen tuen avulla tavanomaisissa markkinaolosuhteissa rakenneuudistusjakson lopussa, jos kyseisen tuen määrä ja laajuus rajoitetaan tiukasti siihen määrään, joka on ehdottomasti tarpeen kannattavuuden palauttamiseksi, jos tukea vähennetään asteittain, ja jos rakenneuudistusohjelma liittyy Romanian kokonaistuotantokapasiteetin yleiseen järkeistämiseen ja vähentämiseen.
(3)
Alkuperäinen viiden vuoden jakso päättyi 31 päivänä joulukuuta 1997.
(4)
Romania pyysi edellä mainitun ajanjakson pidentämistä joulukuussa 1997.
(5)
Näytti aiheelliselta pidentää tätä ajanjaksoa 1 päivästä tammikuuta 1998 alkaen kahdeksalla vuodella tai siihen asti, kun Romaniasta tulee Euroopan unionin jäsenvaltio, sen mukaan, kumpi ajankohta on aiempi.
(6)
Sen vuoksi yhteisö ja Romania allekirjoittivat 23 päivänä lokakuuta 2002 Eurooppa-sopimuksen lisäpöytäkirjan, jota sovelletaan väliaikaisesti mainitusta päivästä lähtien.
(7)
Lisäpöytäkirjan 2 artiklan mukaisesti edellä mainitun ajanjakson pidentäminen edellyttää, että Romania esittää komissiolle rakenneuudistusohjelman ja liiketoimintasuunnitelmat, jotka täyttävät Eurooppa-sopimuksen pöytäkirjassa nro 2 olevan 9 artiklan 4 kohdassa määrätyt edellytykset ja jotka Romanian valtiontukiviranomainen (kilpailuneuvosto) on arvioinut ja hyväksynyt.
(8)
Romania toimitti joulukuussa 2004 komissiolle rakenneuudistusohjelman ja liiketoimintasuunnitelmat niiden yritysten osalta, jotka saavat tai ovat saaneet valtiontukea rakenneuudistusta varten.
(9)
Lisäpöytäkirjan 3 artiklan mukaisesti edellä mainitun ajanjakson pidentäminen edellyttää, että komissio tekee rakenneuudistusohjelmaa ja liiketoimintasuunnitelmia koskevan lopullisen arvion.
(10)
Komissio on tehnyt Romanian toimittamia rakenneuudistusohjelmaa ja liiketoimintasuunnitelmia koskevan lopullisen arvion. Sen mukaan rakenneuudistusohjelma ja liiketoimintasuunnitelmat mahdollistavat sen, että asianomaisista yrityksistä tulee kannattavia tavanomaisissa markkinaolosuhteissa. Arviossa todetaan myös, että valtiontukea on myönnetty rakenneuudistusta varten suunnitelmien mukaisesti juuri sen verran kuin oli tarpeen asianomaisten yritysten saamiseksi kannattaviksi ja että valtiontukea on alennettu asteittain ja sen myöntäminen lopetettiin vuoden 2004 loppuun mennessä. Arvion mukaan myös tukea saavien yritysten ylikapasiteetin yleinen järkeistäminen ja vähentäminen toteutuvat. Arviossa tullaan tämän vuoksi siihen tulokseen, että rakenneuudistusohjelma ja liiketoimintasuunnitelmat täyttävät Eurooppa-sopimuksen pöytäkirjassa nro 2 olevan 9 artiklan 4 kohdan mukaiset vaatimukset,
ON PÄÄTTÄNYT SEURAAVAA:
1 artikla
Rakenneuudistusohjelma ja liiketoimintasuunnitelmat, jotka Romania on esittänyt komissiolle Euroopan yhteisöjen ja niiden jäsenvaltioiden sekä Romanian assosiaatiosta tehdyn Eurooppa-sopimuksen pöytäkirjassa nro 2 olevan 9 artiklan 4 kohdassa tarkoitetun ajanjakson pidentämistä koskevan lisäpöytäkirjan 2 artiklan mukaisesti, täyttävät pöytäkirjassa nro 2 olevan 9 artiklan 4 kohdan mukaiset vaatimukset.
2 artikla
Ajanjaksoa, jona Romania voi poikkeuksellisesti myöntää terästuotteille rakenneuudistukseen tarkoitettua valtiontukea pöytäkirjassa nro 2 olevan 9 artiklan 4 kohdan mukaisesti, pidennetään lisäpöytäkirjan 1 artiklassa määrätyllä tavalla 1 päivästä tammikuuta 1998 alkaen kahdeksalla vuodella.
Tehty Brysselissä 18 päivänä heinäkuuta 2005.

Labels: 1
19
5
18
15